信賴

**信賴**（），又或者叫**信任**（），係可以喺人際關係嗰道出現嘅一樣嘢，大致上可以想像成一個個體有幾認為對方唔會傷害佢，同埋幾認為對方會做出預期嘅正面行為。响廿一世紀初嘅心理學當中，信賴亦可以當係情緒嘅一種：一個人見到信得過嘅人（屋企人同朋友等）就會感受到信賴。

社會科學好有興趣研究信賴呢樣嘢：除咗心理學同社會學出於好奇而做理論研究之外，偏向重視應用嘅商學都對信賴呢個概念有興趣；例如經濟學研究發現，一個經濟體裡便嘅信賴會左右啲生意人有幾肯做交易，而呢樣嘢會對經濟增長有深遠嘅影響；另一方面管理學上又會諗點樣先可以令啲員工彼此信賴，噉成班人一齊做嘢就會順利啲。

有啲學者甚至仲會用數學化嘅方法嚟思考信賴嘅概念。當中博弈論講到嘅監犯困境同埋信賴博弈，都可以做到用數學模型噉嘅方法分析人與人之間嘅信賴。

## 基本概念

信賴呢樣嘢，源自社會性：包括人類在內嘅好多動物都有社會性，同類個體之間會彼此合作嚟達成一啲對生存嚟講必要嘅目標；而喺廿一世紀初嘅心理學同社會學領域上，信賴嘅一個常用定義如下 ：

依家有一個個體 A（信賴者），A 可能係一個人或者一隻非人動物都得，佢信賴另一個個體 B（信賴嘅對象），即係話 A 相信 B 係
#唔會（趁住自己曝露咗脆弱點）害自己，
#會做出預期嘅正面行為，

信賴嘅舉動必然會涉及信賴者承受一定嘅風險，即係所謂嘅**關係裡便嘅冒險**。舉個例子說明，想像有位病人受咗傷，如果話個病人信賴照顧緊佢嘅醫護人員（信賴嘅對象），即係話呢位病人覺得醫護人員唔會害佢，而且係會盡力噉想醫好佢（會做出預期嘅正面行為）嘅；於是個病人就會例如肯安心噉瞓喺張病床上面（唔會想反抗或者走佬）畀醫生同護士睇佢個傷口——「畀對方睇自己傷口」係一個會曝露自己脆弱點嘅動作。又例如想像依家有位經理，佢好信賴佢手下嘅一位員工阿明，所以就將一個好重要嘅 project 交畀阿明處理。呢位經理喺道冒緊風險——如果阿明搞禍咗個 project，位經理好有機會要孭起部份嘅責任。信賴嘅程度越高，信賴者就越會肯冒高嘅風險嚟作出信賴之舉。

喺概念上，信賴有異於合作或者可預測度：信賴傾向會引致合作呢種行為，但信賴並非合作嘅必要條件，例如合作嘅行為可以係實際上唔信賴對方，但冇得揀焗住要合作嘅；而可預測度就更加唔可以當係等同於信賴——例如一個人之所以覺得對方可預測，可能係因為佢不溜都唔信賴對方，次次都預對方會做出自私嘅行為。

## 心理層面

由心理學同腦神經學（即係剖析個體）嘅角度睇，信賴涉及咗最少三樣嘢，呢三樣嘢關聯緊密，但係並唔一樣：
#**心理狀態**：信賴可以當係一種心理狀態，一個個體面對佢認為係信得過嘅個體嗰陣，佢嘅腦活動（以至身體其他部份嘅生理活動）會產生一啲特定嘅變化。
#**有幾信得過**：一個個體能夠對面前嗰個個體「係咪可以信賴」作出判斷，可信度高嘅個體先會引起其他人信賴佢。
#**有幾信任人**：唔同個體喺「有幾傾向信賴其他人」呢一點上有個體差異，而呢一種差異可以算係一種性格特質。
當中第 3 點吸引咗唔少性格心理學方面嘅學者研究。

一個人有幾信賴人嘅傾向，可以一路追溯到佢生命早期嘅經歷。依附理論係一套有關發育嘅理論，呢套理論個核心諗頭係噉嘅：人類喺生命早期會係噉同自己嘅照顧者互動——當中**照顧者**最常係父母，但可以包埋（例如）會幫手湊孫嘅阿爺阿嫲；响呢段時期，照顧者嘅行為會深遠噉影響個細路對佢產生點嘅情感依附，當中零舍重要嘅係照顧者**有冇反應**同埋**有幾易預測**——
*如果照顧者成日都忽略個細路嘅情感需要（冇乜反應），個細路傾向會形成逃避型依附，噉嘅細路無論照顧者離開定係返嚟都唔會有咩情緒反應，彷彿好似佢哋根本唔在意照顧者係咪存在噉；
*如果照顧者會理個細路嘅情感需要但難預測（例如有時會無啦啦冇晒反應），個細路傾向會形成焦慮型依附，呢種細路傾向一見到照顧者離開就出現強烈嘅負面反應，會大聲嗌大聲喊，而且對生保人以及其他未知嘅事物非常抗拒。
*相比之下，會理個細路嘅情感需要，兼且反應恆常嘅照顧者，就傾向會產生出具有安全型依附嘅細路，呢啲細路肯同生保人接觸（尤其係如果照顧者就喺左近），照顧者離開嗰陣呢啲細路會或多或少有負面反應，而佢哋見到照顧者返嚟嗰時會有正面反應。
依附類型可以大致噉想像成一個細路「有幾信賴佢嘅照顧者」。呢種情感依附上嘅差異，可以一路影響到一個人大個咗有幾傾向信賴其他人，例如細個嗰陣傾向焦慮型依附嘅人，被指慣咗身邊嘅人可能會無端端忽視佢哋，因而難以對人產生信賴，而呢點往往會損害佢哋建立健康人際關係嘅能力。

信賴亦有可能受制於相似度。事實表明，包括人類在內嘅動物喺社交情況當中做決定嗰陣，傾向會受到「對方同自己遺傳上有幾相似」影響，傾向對同自己相似嘅個體（例如親生嘅屋企人）好啲。而亦有實驗發現，人類比較傾向會信賴（例如）個樣生得似自己嘅人。

## 社會層面

社會學（即係整體噉分析群體）亦時不時會討論總體信賴對社會會產生咩影響，當中**總體信賴**學術化啲嘅可以想像成（例如）睇勻晒社會每一個個體對身邊嘅個體嘅信賴程度，再計一個信賴嘅平均值出嚟。

信賴可以視為社會現實嘅根基之一。社會現實呢個概念最基本上可以噉嚟思考：一個社會有一大拃個體與個體間嘅互動，呢啲互動好多時都需要某啲「大家都同意咗嘅現實」先至能夠正常噉運作。

舉例說明，好似係錢噉，銀紙查實只不過係一啲紙張，實際上近乎冇價值咁滯；而家想像有個人去買嘢，正想要幫襯一位賣生果嘅小販，買家由自己個銀包嗰道攞一張銀紙出嚟遞畀小販；純由物質嘅角度睇，位小販係將一啲有實際價值嘅嘢（生果）送咗出去，換嚟一啲冇乜實際價值嘅嘢（銀紙），不過基於「銀紙普遍被當係有價值嘅，得到銀紙可以攞去買第啲嘢」呢一樣大家同意咗嘅現實，位小販就願意做呢一場交易。喺呢個過程當中，位小販要暴露脆弱點，承受一定嘅風險——佢將自己手上有價值嘅物品送咗出去，如果其他人唔同意佢心目中「銀紙有價值」嘅呢個現實，佢就會蒙受損失，因此，位小販實係對社會有一定嘅信賴，先會肯噉樣嚟暴露脆弱點。

根據呢種睇法，冇咗信賴，好多對社會運作嚟講不可或缺嘅過程（例如**用錢做交易**）就會喪失效力，導致社會崩潰。


高信賴同低信賴社會顧名思義就係指緊信賴程度高（社會成員之間傾向彼此信賴）同埋係信賴程度低（社會成員之間傾向唔彼此信賴）嘅社會。至於高信賴社會具體嚟講係咩樣，有經濟學者就噉樣嚟描述（以下係由英到粵翻譯）：

响廿一世紀初，高信賴同低信賴社會嘅概念吸引咗唔少社會學家研究，社會學研究發現，一個社會嘅信賴程度會明顯影響啲人點樣建立人際關係，例如有研究就指出，低信賴社會入便嘅人際來往傾向以親緣關係為本，好多人都淨係肯信賴同自己有血緣關係嘅人。

## 博弈分析

要思考信賴呢種現象，又可以採取一種數學化啲嘅觀點，由博弈論嘅角度出發。喺博弈論當中，啲研究者比較常當信賴係一種決策嘅方式 ——包含咗決策者對「對方會做啲乜」嘅預期（呢點似心理學同社會學），不過就少提及「肯暴露脆弱點」呢一樣嘢或者情緒上嘅變化（呢點唔似心理學同社會學）。博弈論嘅研究者，被指有陣時好似當正信賴係一種賭博或者「因為某啲原因而肯搏」嘅決策傾向噉。

首先，監犯困境可以一定程度上反映信賴。簡單噉講，最基本嗰隻監犯困境有兩位博弈者，用報償矩陣表達嘅話，表示紅色方嘅報償，而表示藍色方嘅報償：

定義上，响監犯困境裡便，以下呢條不等式會成立（假設報償值係愈正愈理想嘅）：
:T > R > P > S（例如 0 > -0.5 > -5 > -10），而且 \frac{T + S}{2} \le R
用日常用語講即係：大家合作就齊齊最著數；自己揀背叛對方揀合作，自己就搵咗對方老襯；大家都揀背叛就齊齊大輸。响廿世紀嘅實驗當中，研究者成日都會搵受試者返嚟，畀佢哋玩重複嘅監犯困境，發覺博弈者好多時都會（例如）因為對方之前選擇過合作，而預對方將會繼續選擇合作——好似彼此間產生咗信賴噉。

信賴博弈亦都成日畀人用嚟研究信賴嘅問題。喺最古典嗰隻信賴博弈當中，有兩位博弈者參與，佢哋一位扮送錢方另一位扮收錢方，玩法係噉嘅：
#首先，佢哋兩人收到一筆錢，例如係 100 文美元咁多。
#送錢方做決策先，佢可以揀「要將幾多嘅錢送去畀收錢方」。
#送錢方傳咗嗰筆錢（T），跟住會變成三倍，例如送錢方傳咗 50 文（T = 50），嗰筆錢跟住會變成 150 文。
#收錢方收到筆錢，知道送錢方做咗咩決策，就輪到佢做決策，佢要決定將筆錢入面幾多嘅（Y）傳返去畀送錢方，佢有權選擇自己擸晒筆錢（Y = 0）。
一種常見嘅睇法係，T 反映緊送錢方**幾信賴對方**，而 Y 就反映收錢方**幾值得信賴**—— T 數值越大就越反映送錢方肯冒險信賴對方（對方有權擸晒筆錢），而 Y 數值越大就越反映收錢方唔會利用送錢方對佢嘅信賴。假如送錢方係完全「理性」冇任何信賴可言（會假定對方只在意私利，會假定 Y 會係 0）嘅，佢會選擇唔傳任何錢（T = 0），但事實完全唔係噉。唔少學者認為同監犯困境比起嚟，信賴博弈更加能夠反映信賴。

## 應用

信賴相關嘅研究，好多領域都會用得著。

同動物行為相關嘅工作，成日都會考慮「呢隻動物係咪信任人類」嘅問題。例如打理動物園或者做獸醫都實要接近動物，一隻唔信任人類嘅動物見到有人行埋佢道可能會攻擊，而人受到大型嘅動物（例如馬或者大笨象呀噉）攻擊可以受重傷甚至搞出人命。因此，動物園職員同獸醫等嘅人員有必要學識「睇動物嘅眉頭眼額」，判斷佢哋眼前嘅動物係咪信任人。

市場學方面嘅工作，亦都時不時會討論信賴嘅問題。一般認為，一個品牌如果得到顧客嘅信賴（顧客認為佢哋有能力有誠信提供優質嘅產品）就能夠建立強烈嘅品牌忠誠 ——啲客唔單只會持續噉買佢哋嘅產品，仲冇咁易一見到第間公司提供更優質嘅產品就「跳槽」。所以有好多市場學工作者都成日喺道諗要點樣贏取消費者嘅信賴。

人機互動嘅工作者，亦都有對信賴嘅問題著墨。例如 AI 研究，就成日出現信賴問題 ——例如一個 AI 程式明明表現優良，但係啲人就係唔肯信賴佢，最後阻礙咗間公司採用 AI。唔少人機互動研究者都會由心理學同腦神經學嗰道借諗頭嚟用，思考 AI 程式或者機械人要點設計先至可以引人信賴，例如恐怖谷理論就幾出名，講到設計機械人嘅外觀嗰陣要小心，因為整到似人非人噉嘅機械人會引起強烈反感，難以引人信賴。

## 睇埋
*呃人
*決策
*公信力
*言據性
*社交推斷遊戲：呢種遊戲類型，好考玩家識唔識判斷邊個值得信賴。可以睇睇喺華人社群入便幾受歡迎嘅《狼人殺》。

## 引述
註解：

篇文用咗嘅行話詞彙，英文版如下：

篇文引述咗嘅學術文獻同埋網頁：

## 文獻
以下係一啲進階嘅學術文獻，講信賴相關研究嘅：

* Cho, J. H., Chan, K., & Adali, S. (2015). A survey on trust modeling. *ACM Computing Surveys (CSUR)*, 48(2), 1-40.
* Dimoka, A. (2010). What does the brain tell us about trust and distrust? Evidence from a functional neuroimaging study. *Mis Quarterly*, 373-396，呢篇文用 fMRI 以及量度信賴嘅心理測量工具，想探知信賴會由咩腦活動反映。
* Evans, A. M., & Revelle, W. (2008). Survey and behavioral measurements of interpersonal trust. *Journal of research in Personality*, 42(6), 1585-1593，性格測驗同信賴博弈，都被指可以用嚟量度一個人幾傾向信賴其他人。
* Johnson-George, C., & Swap, W. C. (1982). Measurement of specific interpersonal trust: Construction and validation of a scale to assess trust in a specific other. *Journal of personality and social psychology*, 43(6), 1306.
* Van Den Akker, Olmo R., et al. "Sex differences in trust and trustworthiness: A meta-analysis of the trust game and the gift-exchange game." *Journal of Economic Psychology* 81 (2020): 102329.
* Yamagishi, Toshio, et al. "Separating trust from cooperation in a dynamic relationship: prisoner's dilemma with variable dependence." *Rationality and society* 17.3 (2005): 275-308，佢哋响呢篇文入便主張，打前用博弈論研究信賴嘅做法，冇考慮到信賴同合作行為係兩樣唔同嘅嘢，因而當咗**肯合作**等同**信賴**。可以睇睇第 279 頁嗰道。

亦有一啲文獻專講維基百科相關嘅信任研究：

* Adler, B. T., Chatterjee, K., De Alfaro, L., Faella, M., Pye, I., & Raman, V. (2008, September). Assigning trust to Wikipedia content. In *Proceedings of the 4th International Symposium on Wikis* (pp. 1-12).
* Kittur, A., Suh, B., & Chi, E. H. (2008, November). Can you ever trust a Wiki? Impacting perceived trustworthiness in Wikipedia. In *Proceedings of the 2008 ACM conference on Computer supported cooperative work* (pp. 477-480).

## 拎

* 人際關係嘅基石 淺談如何建立信任，樹洞香港
* 從範式轉移視角探討策略傳播、信任及文化研究，香港城市大學
* 建立信賴，Psychology Today（**今日心理學**）
* 信賴嘅溫躍層，呢篇文提及溫躍層呢個海洋學概念（指水溫突然出現急劇變化嘅區域），講到信賴可以好似溫躍現象噉突然一嘢冇晒。